Hugo, Dei gracia, Lugdunensis episcopus ecclesie servus et totus ejusdem ecclesie conventus venerabilibus et religiosissimis in Christo fratribus episcopis S. Eduensi, Lingonensi, et G. Cabilonensi salutem, et eam que in Christo dilectionem quam rationabilem justamque querelam domnus et frater noster ac vester Berardus, venerabilis Matisconensis ecclesie episcopus, adversus Cluniacenses fratres habeat vestra prudentia non ignorat. Verumtamen quia in adipiscenda sua et ecclesie sue justicia solus sibi non sufficit, a nostra vestraque caritate, quamtum ipsa caritas exigit, humiliter supplicando adjuvari requirit. Ad nostram igitur vestramque firmitatem pertinere videtur ut quamtum, salva justitia, possumus eidem ecclesie subvenire debeamus, et auctoritate nostra subsidium pariter et auxilium subtrahendo predictos monachos ad persolvendam eidem ecclesie justiciam, quam retinere nituntur, quamtum in nobis compellere studeamus. Tunc etenim, secundum Pauli sententiam, veraciter Christi lex adimpletur cum alterutrum fratrum percara mutua dilectione supportantur. Noverit autem dilectio vestra quia Cluniacensi conventui litteris nostris signare curavimus quod Matiscensi ecclesie in repetenda justitia sua deesse non possumus, quod etiam fraternitati vestre similiter faciendum esse credimus, et ut faciatis commonemus.